9. ΑΠΟΦΑΣΙΣ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΒΙΟΜΗΧΑΝΙΑΣ Αριθ. Δ. 1724/71 της 15/29 Φεβρ. 1968  (ΦΕΚ Β΄101) Περί εξουσιοδοτήσεως των Τελωνειακών Αρχών, δια την χορήγησιν περαιτέρω, παρατάσεων της προθεσμίας της προσωρινής ατελείας πρώτων υλών και υλικών συσκευασίας και ρυθμίσεως ετέρων τινών ζητημάτων. Έχοντες υπ’ όψιν: 1)Τας διατάξεις του άρθρ. 2 του Νόμ. 4607/1930 «περί τροποποιήσεως διατάξεων των περί τελωνειακού δασμολογίου Νόμων», ως αύται ετροποποιήθησαν και συνεπληρώθησαν μεταγενεστέρως. 2)Την από 15.9.1967 γνωμοδότησιν της Επιτροπής του άρθρ. 6 του Νόμ. 2861/54 «περί μέτρων ενισχύσεως της εξαγωγής βιομηχανικών και άλλων εγχωρίων προϊόντων». 3)Το γεγονός, ότι εις πλείστας περιπτώσεις, έκτακτοι καιρικαί συνθήκαι (ως παγετοί κλπ.) αντίξοοι συνθήκαι του εξαγωγικού εμπορίου κλπ., έχουσιν ως αποτέλεσμα την μη επανεξαγωγήν των, επί προσωρινή ατελεία, παραληφθέντων ειδών, εντός των ορίων των προβλεπομένων, υπό των υπ’ αριθ. Δ. 9810/4.9.1967 και Δ. 11578/15.11.1967 αποφάσεων ημών, αποφασίζομεν: Άρθρ.1.-1.Εις απάσας τας περιπτώσεις παραδόσεως, επί προσωρινή ατελεία, πρώτων υλών και υλικών εν γένει, η προθεσμία επανεξαγωγής τούτων δύναται να παρατείνηται, τμηματικώς, καθ’ εξάμηνα, υπό των Τελωνειακών Αρχών, μετά σύμφωνον γνώμην του οικείου Οικονομικού Επιθεωρητού Τελωνείου, και πέραν των βάσει των ανωτέρω, υπό στοιχ. 3 του σκεπτικού της παρούσης, μνημονευθεισών αποφάσεων ημών, καθορισθεισών προθεσμιών. 2.Εις την άσκησιν της τοιαύτης αρμοδιότητος, αι Τελωνειακαί Αρχαί θα προβαίνωσι μετά κρίσιν στοιχείων αναγομένων, είτε εις την αδυναμίαν εξαγωγής των υπολοίπων ποσοτήτων υλών και υλικών, λόγω εποχιακών διακυμάνσεων της δυνατότητος εξαγωγής των εγχωρίων προϊόντων, δια την συσκευασίαν ή επεξεργασίαν των οποίων χρησιμοποιούνται αι πρώται ύλαι και τα υλικά, είτε εις την διαπίστωσιν μικρού ποσοστού υπολοίπων ποσοτήτων πρώτων υλών και υλικών, εν συσχετισμώ προς τας παραληφθείσας τοιαύτας, είτε εις την διαπίστωσιν της αδιαλείπτου εξαγωγικής δραστηριότητος των ενδιαφερομένων, είτε λοιπών συναφών στοιχείων. ( Άρθρ.2.-Τυπικαί παραλείψεις, αναφυόμεναι, κατά το στάδιον της πιστώσεως των τελωνειακών παραστατικών, παραλαβής, επί προσωρινή ατελεία, πρώτων υλών και υλικών, δύνανται να αίρωνται, υπό των Τελωνειακών Αρχών, μετά σύμφωνον γνώμην του οικείου Οικονομικού Επιθεωρητού Τελωνείων, εφ’ όσον  εκ της τοιαύτης ενεργείας των Τελωνειακών Αρχών δεν υφίσταται κίνδυνος ουσιαστικής ζημίας του Δημοσίου. 